text: Rotter plager skolebørn 
  17 november 2014 kl. 15.50
  Elever på ny-fusioneret skole i Esbjerg er plaget af rotter. Både udenfor og indenfor. Nu må elever undervises på en naboskole.
  Jagten på rotter er gået ind på Vita-skolen i Esbjerg. Her løber rotterne rundt på gangene. Så nu skal alt skal ryddes væk og gøres grundigt rent efter de ubudne gæster. Og alle nedløb, afløb og udløb bliver tjekket.
  Vita-skolen er i gang med en større om- og tilbygning. Og da håndværkerne begyndte at rode med kloakken kravlede rotterne frem fra mørket. Men nu bliver de mødt med dødbringende fælder og kemikalier. Der skal skrappe midler til. For rotter og børn er en meget dårlig kombination.
  Indtil videre er mindst 12 rotter fanget på skolen i Esbjerg-forstaden Gjesing.
  En række skoleklasser er blevet flyttet til naboskolen. De skulle efter planen kunne rykke tilbage igen efter to uger.
  Pedel Lars Hammer-Bek: - Jeg slog den ihjel med et koben. (Varighed: 0.48 min.)
  Hør hvad skoleelever fra 1. og 2. klasse kan fortælle om rotterne på skolen. (Varighed: 1.44 min.)
  